7.-8. augustil toimusid Valgevenes, Minskis Minski Dünamo Olümpiastaadionil (mahutavusega 22 000 pealtvaatajat) Valgevene lahtised meistrivõistlused kergejõustikus veteranidele.

Eestit esindasid sellel võistlusel sedakorda Tartu KEVEKi esindajad Erge Viiklaid, Klaarika Eksi, Andrus Mutli ja Ülo Randaru.

Kokku võideti nelja peale 8 kulda ja 5 hõbedat. Paremusjärjestus selgitati nii vanusegruppide kui ka iga ala üldarvestuses arvutatuna WMA koefitsientide alusel. Eestisse ja Tartusse toodi ka üks üldarvestuse alavõit! Naiste 400m jooksus Klaarika Eksi poolt! Palju õnne sulle Klaarika veelkord! Oled väga tubli!!!

Nüüd kõigest järjekorras.

Esimese võistluspäeva esimene ala 100m tõi Eestile kokku koguni kolm kuldmedalit ja 1 hõbeda.

Klaarika Eksi võitis N40+ klassis ajaga 13,76 kulla. Koefitsiendi aeg 12,02 andis talle 988 punktiga naiste absoluutarvestuses 100 meetris 3.koha.

Andrus Mutli võitis M50+ klassis ajaga 12,22 kulla. Koefitsiendi aeg 10,55 andis talle 1024 punktiga meeste absoluutarvestuses 2.koha.

Ülo Randaru võitis M60+ klassis ajaga 13,09 kulla. Koefitsiendi aeg 10,69 andis talle 980 punktiga absoluutarvestuses 3.koha.

Erge Viiklaid sai N50+ klassis hõbemedali ajaga 14,92. Koefitsiendi aeg 11,90 andis aga 1011 punktiga 2.koha. Väga võimas avapauk.

Erinevalt teistest KEVEKi tiimi sportlastest leidis Andrus endas jõudu ja tahtmist ka enne 400m jooksu veel kaugushüppe tarvis. Paraku otsustasid korraldajad paigutada kõikide vanuseklasside hüppajad korraga ühte sektorisse. See tõi aga kaasa olukorra, kus äratõuge tuli teha eakamate hüppajate soovil hoopis hoorajalt, mitte hüppepakult. Kuigi staadioni Mondo kate on kiire, siis hüpata sellelt libedalt ja kõvalt kattelt siiski parajalt ebamugav. Ka ilm oli selleks ajaks juba parajalt sombune, jahe ja tuuline, mis mõjutas omakorda hoojooksu. Selliste tingimustes suutis ainsana ületada 5 meetri joone meie Andrus. Andruse seeria 5.23, 5.17 ja 5.32. Neljandast katsest tuli loobuda, sest ees ootas juba 400m start. Tasuks loomulikult järjekordne kuldmedal. Kokku kogunes neid Andrusele neli!

Esimese päeva teise jooksualana kavas olnud 400m tõi Eestile 2 kulda ja 2 hõbedat.

Andrus Mutli võitis M50+ klassis kulla ajaga 55,46. Koefitsiendi aeg 46,77 andis talle 1060 punktiga absoluutarvestuses 5.koha.

Erge Viiklaid võitis N50+ klassis oma selle hooaja parima ajaga 1.09,97 kulla. Koefitsiendi aeg 53,65 andis talle 1063 punkti ja üldarvestuses 4. koha.

Klaarika Eksi sai N40+ klassis ajaga 1.01,65 küll hõbemedali (algselt sai Klaarika isegi kaela nii kulla kui kätte üldvõidukarika). Teisel päeval saabus lõpik paremusjärjestus ka naiste 400m jooksus. Jooksu võitjaks kuulutati hoopis Kseniia Yatsenko Ukrainast ajaga 1.01,02 (algselt kanti protokolli tema ajaks 1.02,02), seevastu Klaarika WMA koefitsiendi aeg 51,48 andis talle siiski 1147 punktiga 400m üldarvestuse alavõidu. Kaks aastat noorem Kseniia aeg 51,98 jättis ta seekord 1127 punktiga teiseks. Palju õnne veelkord Klaarikale! Oli ikka parajalt segadust ja üleelamisi.

Ülo Randaru lõpetas oma 400m jooksu kolmandana ajaga 1.01,42. Tasuks M60+ klassis hõbemedal. Koefitsiendi aeg 48,93 andis talle 923 punkti ja üldarvestuses 11. koha. Niipalju veel selle jooksu kommentaariks, et jooksu võitja M55+ klassis võistelnud Aleksei Rahmansiki aeg 55,34 oli ka päeva 400m absoluutvõitja aeg 45,19 ehk 1167 punkti. Kõrgest klassist oli ka selle jooksu teisena lõpetanud M60+ arvestuses võitja Vladimir Denissovi aeg 58.32, mis on ka selle vanuseklassi uueks Venemaa rekordiks. Absoluutarvestuses sai Vladimir 1081 punkiga 3.koha.

Teisel päeval joostud 200m tõi Eestile 2 kulda ja 2 hõbedat.

Andrus Mutli võitis M50+ klassis ajaga 25,01 kulla ja absoluutarvestuses sai ta aja 20,82 eest 1094 punktiga 3.koha.

Klaarika Eksi sai N40+ klassis hõbemedali ajaga 28,11. Koefitsiendi aeg 24,12 andis talle 1024 punktiga 3. koha.

Erge Viiklaid sai N50+ klassis selle hooaja parima aja 31,13 eest hõbemedali. Koefitsiendi aeg 24,22 ehk 1015 punkti andsid talle 5.koha

Üldvõitjaks tuli naiste 200m jooksus Kseniia Yatsenko, kes lõpetas jooksu esimesena saades ajaks 26,90, mis WMA koefitsientide alusel andis ajaks 23,61 ehk 1074 punkti.

Ülo Randaru asus 200m starti selge sooviga teha üks korralik kiire jooks. Paraku nagu spordis ikka võib juhtuda kõike. Ilmselt mängis rolli ka eelmisel päeval joostud 400m. Juba lahtijooksul kippus parem sääremari krampi. Nii ka jooksus endas. Otsides alates stardist sellist jooksurütmi, mis võimaldaks jooks lõpuni joosta koos krampi kiskuva sääremarja kiuste, sai ära antud omajagu sekundikümnendikke kui isegi mitte rohkem. Siiski õnnestus Ülol oma jooks võita ja edestada M60+ klassis teist ja kolmandat kohta enam kui sekundiga. Koefitsiendi alusel aeg 21,50 ehk 995 punkti ja 8.koht. Selline see sport kord on.

Ülo Randaru 200m saadud kerge trauma ei võimaldanud KEVEKi vapral nelikul seekord veel saada kirja aega 4\*400m sega teatejooksus. Vaadates lõpuprotokolli, siis vähemasti pronksmedal tulnuks ehk selleltki alalt meile. Siiski võib kindlalt öelda, et käik Minkisse õnnestus ning juba veidi pärast keskööd olime kõik taas oma tavapärases keskkonnas und nautimas. Aitähh Andrusele, tänud Marinale ja Ahtole kaaselamise ja jäädvustuste eest ning vaprale Andreasele innustust edaspidiseks.

Tulime, nägime, võitsime!